《古砖篆文歌》
明代·王汝玉

范阳卢君好奇古，罗网前闻用心苦。荒岩穷泽遍探求，断画残钩总裒聚。

昔过僧宇见陶甓，上隐遗书可瞻睹。斑痕不假琢石磨，缺角宁烦炼金补。

剥苔剜藓试研寻，浣土涤尘细摩拊。未知纤悉无舛讹，已觉纵横合规矩。

疑从盆缶窥禹鼎，似向萑蒲获荆楛。世远那能究源委，纹完尚可推编部。

诡形转摺龙盘拿，逸态飞腾凤骞舞。整如康衢驾列驷，踞若高冈蹲怒虎。

气吞鄢郢练三千，价陋咸阳城十五。蛇奔虺走莫徒誇，剑拔弩张安足数。

范模既不类臣斯，体骨未应同诅楚。恍驾孔壁得科斗，真讶岐阳逢石鼓。

吁嗟篆法多变化，惆怅简书趋莽卤。不知此字谁挥洒，欲与籀史争参伍。

缅想东吴称霸强，曾闻季札听韶濩。一时文物岂无传，千古字书当有祖。

后人自合重千金，故物不宜充百堵。拟令仆夫遂携挟，无奈主僧犹吝予。

中心往来累暮朝，缠次周流更子午。我昨重来经旧地，卢君已殁归荒土。

壁倾僧去物幸存，水濯雨淋文不窳。巴夷那识贵阳春，瓯骆由来贱章甫。

世无博雅同赏鉴，独发长吁为收取。终然雄剑起丰城，毕竟明珠还合浦。

可怜卢君难复生，赖有阮咸能嗣武。尝临沧海眺三韩，曾入青徐吊梁父。

箧里富储金石录，胸中宏辟图书府。愿言持送归宝藏，请共知音辨鱼鲁。

作者简介：（?—1415）明苏州府长洲人，本名璲，以字行，号青城山人。少从杨维桢学。落笔数千言，文不加点。年十七中浙江乡试。洪武末以荐摄郡学教授，擢翰林五经博士。永乐初进春坊赞善，预修《永乐大典》。声名大噪，出诸老臣上，遂被轻薄名。后坐解缙累，下诏狱论死。有《青城山人集》。